Христо Смирненски
Есенна печал

chitanka.info

Есенна печал[0]

Жадувам тихата идилия

на чуждеземни самоти,

аз бих заминал за Бразилия,

но дневни кой ще ми плати?

Да ми платите не отърва ви,

а сам аз нищо не спестих

в мъглата на войните кървави —

ни с честен труд, ни с мъдър стих.

Не съм роден за демагогия

и с Телефончето съм зле,

а ето на живота строгия

и леден полъх ме обле.

И край трапеза с хляб и сирене,

от странни помисли обзет,

бленувам избори касирани

и нова бран за по-нов кмет.

И без да съм Чичиков мъдрия[1],

от мъртъвци събирам лов

и скъпичко и без усърдие

продавам ги на Крум Попов.

[0] Публикация: Маскарад. Седмично художествено-хумористично списание. София, г. I, бр. 1 от 18 ноември 1922 г., с подпис: Християн Снежни. ↑

[1] и без да съм Чичиков мъдрия, // от мъртъвци събирам лов — на изборите за общински съветници са били издадени уверения за гласуване на лица, които са починали. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.